2 | A Qruplarla iş |

1. Mətnin hissələrini oxuyun və məzmuna uyğun yarımbaşlıqla adlandırın.
2. Tanış olmayan sözləri qeyd edin və mənasını araşdırın.
3. Hər bir hissə üzrə suallar tərtib edin.
4. Mətni nəql edin.
YAŞILGÖZLÜ QIZ
I hissə

Uzaq planetdə yaşayan Lemi adlı bir qız və onun qardaşı Kan kosmik gəmi ilə Günəş ətrafındakı planetlərin seyrinə çıxmışdılar. Birdən kosmik gəmidə qəza baş verdi. O, istiqamətini dəyişib Yerə doğru yönəldi. Kan cəld cihazların arxasına keçərək gəmini əvvəlki vəziyyətinə qaytarmağa çalışdı, amma cihazlar sözə baxmır, bir-bir sıradan çıxırdı. Kan öz planetinə həyəcan siqnalı göndərib kömək istədi. Sonra xilasedici paraşüt- şarları çıxardı. - Şarın içinə keç, Lemi! Səhv etmə, hər şeyi təlimata uyğun elə! Vaxtında kömək gəlməsə, biz paraşüt-şarların içində gəmidən kənara atılmalıyıq. Onlar şəffaf şarların içinə girib gözləməyə başladılar, amma səbirsiz Lemi düyməni basdı. Xilasedici şar bir göz qırpımında gəmidən kənara atılıb Yerə enməyə başladı. * * * ...Böyük məktəb binasının həyəti uşaqlarla dolu idi. Qısa sarışın saçlı, yaşılgözlü qız darvazanın ağzında dayanıb onlara baxırdı. Bir azdan zəng vuruldu. Məktəbin həyəti yavaş-yavaş boşaldı və orada tək bircə qız qaldı. Bu, 4-cü sinifdə oxuyan Aysel idi. O, pilləkəndə oturub əlindəki telefonla oynamağa başladı. Lemi onu izləyirdi. Bir azdan o cəsarətlənib Ayselə yaxınlaşdı: - Nə qəribə cihazdır! Bu nə üçündür? Qızın gözləri böyüdü: - Heç ömründə telefon görməmisən? - Yox! - Sən bəyəm Aydan gəlmisən? - Aydan yox, Ay yaxındadır. Mən daha uzaqdan gəlmişəm. Qəflətən telefon zəng çaldı. Aysel telefonu qulağına apardı: - Hə, ana, məktəbin həyətindəyəm. Kənanı gözləyirəm, narahat olma! |  |