Aysel yerindən qalxıb vəziyyəti düzəltməyə çalışdı: - Lemi məsələni Azərbaycan dilinə çevirəndə rəqəmləri səhv salır. Yəqin, atanın 60, oğulun 20 yaşı var. Tənəffüsdə Aysel Lemini kənara çağırıb bəzi təlimatlar verdi. Azərbaycan dili dərsində "Yurdum, yuvam, məskənimsən!" mövzusunda esse yazmaq üçün hazırlıq keçirildi. Uşaqlar bir-bir çıxış etdilər. Növbə Lemiyə çatdı. O, pəncərədən uzaqlara, səmaya baxaraq aramaram söylədi: - Mənim yurdum çox gözəldir. Mavi suları, ətirli torpağı, vüqarlı meşələri, əzəmətli dağları var. Mən öz planetim üçün, onun açıq səması, isti günəşi üçün darıxmışam. Ondan uzaq düşəndən sonra onu nə qədər sevdiyimi başa düşdüm. Aysel yavaşca Leminin qulağına nə isə pıçıldadı, amma o, deyəsən, bunu hiss etmədi. |  |

III hissə Uşaqlar dərsdən sonra üzgüçülük hovuzunda görüşdülər. Lemi söz vermişdi ki, onlara sürətli üzməyi öyrədəcək. Uşaqlar geyim otaqlarında paltarlarını dəyişib hovuza getdilər. Lemi, doğrudan da, çox gözəl və sürətli üzür, özünü suda balıq kimi hiss edirdi. O, havanı ciyərlərə çəkib mümkün qədər çox saxlamağın üsullarını uşaqlara başa saldı və dediklərini əyani göstərmək üçün suyun altına girdi. Uşaqlar saniyələri saymağa başladılar. - ...121,122,123... Uşaqlar Leminin suyun altında bu qədər qalmasından narahat olub hovuza baş vurdular, Leminin saçından, qolundan yapışaraq suyun üzərinə çıxartdılar. - Bu nə zarafatdır?! - deyə Rüstəm qışqırdı. - Dəli olduq, elə bildik ki, batmısan! ...Uşaqlar hovuzdan çıxıb geyim otaqlarına yollandılar. Az sonra üzə çıxan həqiqət onları heyrətləndirdi: Leminin saatını çantanın cibindən oğurlamışdılar! |  |