3 | A | Cümlələri oxuyun. Fərqləndirilmiş sözlərə diqqət edin. Siz ikinci cümlədə hansı dəyişiklikləri etmək istərdiniz? Nə üçün? Nizami Gəncəvinin "İsgəndərnamə" əsərində böyük fatehin Azərbaycanda olması haqqında danışılır. Poemada sərkərdənin Bərdə hakimi Nüşabə ilə görüşündən danışılır.

• Yadda saxla •
SİNONİMLƏRİN NİTQDƏ ROLU
• Yaxınmənalı sözlərə sinonim deyilir.
Sinonimlər fikri dəqiq ifadə etməyə, nitqdə lazımsız təkrarlardan qaçmağa kömək edir.
İsgəndər cəsarətli idi. Bu cəsarətli sərkərdə dünyanı fəth etmək istəyirdi.
İkinci cümlədəki "cəsarətli" sözünü hünərli, qorxmaz sözləri ilə əvəz etmək mümkündür.

| B | Cümlələrdə təkrarlanan sözləri müəyyənləşdirin. Həmin sözləri yaxınmənalı ifadələrlə əvəz edin. 1. Hökmdar qəzəblənmişdi. Vəzirin sözləri onu qəzəbləndirmişdi. 2. Müəllim yeni mövzunu izah etdi. Məsələlərin həlli yollarını hamıya izah etdi. 3. Həkim dəfələrlə xəbərdarlıq etmişdi. Dəfələrlə demişdi ki, idmanla məşğul olsun. 4. Bağçada rəngbərəng güllər açmışdı. Leyla bu rəngbərəng güllərdən dəstə bağladı.

• Diqqət et •
Sinonim sözlər cümlədə heç də hər zaman bir-birini əvəz edə bilmir.

| C | Sinonim sözlər cərgəsindən uyğun gələni artırmaqla cümlələri tamamlayın. 1. Qarşıda ... mənzərə açılırdı. (göyçək, gözəl) 2. Əsgərlər qəhrəmancasına ... . (döyüşmək, dalaşmaq) 3. Səbuhiyə ... vəzifə verildi. (hündür, yüksək) 4. ... danışanda kiçik qulaq asar. (iri, böyük, yekə) 5. Vüqar 100 metr məsafəni 14 saniyəyə ... . (qaçdı, yüyürdü)

Ç
Məntiq
Birinci cütlükdə sözlər arasındakı məna əlaqəsini müəyyənləşdirin.
Bundan çıxış edərək ikinci cütlüyü tamamlayın.

1. kənar - qıraq 2. uca - |  | a hündür b alçaq c enli
1. kədər-sevinc 2. böyük - |  | a nəhəng b iri c balaca