Aysel hovuzdakı qızlara yaxınlaşdı. Geyim otağından saat oğurlandığını deyəndə qızlardan biri incik halda dedi: -Əşyalarımız geyim otağındadır, gedib axtara bilərsiniz. Qız hovuza enmək istəyəndə Lemi onun biləyindən yapışdı: - Mən hər şeyi bilirəm, saatı sən götürmüsən! - Geyim otağına gedib çantaları yoxlayın! - Rüstəm təklif etdi. - Ehtiyac yoxdur! Saat bu otaqda deyil,-Lemi dedi. O, gözlərini qızın gözlərinə dikərək buz kimi soyuq səslə soruşdu: - Sən saatı kiməsə vermisən! Kimə? Qız Leminin gözlərindən çıxan qırmızı qığılcımlardan dəhşətə gəldi. O, Leminin getdikcə böyüyən göz bəbəklərində özünü gördü. Otağa necə qayıtdığını, saatı necə götürdüyünü filmə baxırmış kimi seyr etdi. Qız qorxu və dəhşət içində arxaya çəkilib divara yapışdı, dil-dodağı əsə-əsə danışdı: - İlqar məni məcbur elədi, 9b-dəki. ...İlqar onları görəndə özünü itirdi. Leminin gözləri Kənanla Rüstəmin çiyinləri arasından ona zillənmişdi. Arabir qızaran yaşıl bəbəkləri görən İlqarın rəngi ağardı, nitqi tutuldu, nəsə kəkələdi. Lemi heç bir söz söyləmədən əlini İlqara tərəf uzadıb ovcunu açdı. İlqar kəmərinin altında gizlətdiyi saatı çıxarıb onun ovcuna qoydu. Qız ləngimədən saatı qoluna keçirdi və dostları ilə oradan uzaqlaşdı. Nə baş verdiyini anlamayan İlqar onların ardınca gözlərini döyürdü... Reyhan Yusifqızı |  | • Söz boğçası • • sıradan çıxmaq • özünü itirmək • nitqi tutulmaq • kəkələmək • gözlərini döymək

## Söz ehtiyatı

B | Mətnin 1-ci hissəsində Ayselin nitqində işlənən "Aydan gəlmək" ifadəsinin mənasını izah edin.
1) başqalarından daha çox biliyi olmaq 2) hamının bildiyi adi şeylərdən məlumatsız olmaq 3) uzun yol qət etmək |  | Bəs Lemi bu ifadəni necə başa düşdü?

## Nə anladın?

C | Mətndə altından xətt çəkilmiş cümlələri oxuyun. Suallara cavab verin. 1. Kənan nə üçün Lemiyə şübhə ilə baxdı? (I hissə) 2. Sizcə, Aysel Leminin qulağına nə pıçıldadı? (II hissə) 3. Lemi nə üçün gözlərini qızın gözlərinə dikmişdi? (III hissə) 4. Lemi nə üçün İlqara heç bir söz söyləmədən ovcunu açdı? (III hissə)