## Düşün və cavab ver

3 | A | Sizcə, Aysel Lemiyə hansı sualları verdi? Leminin hansı cavabları onu bu qızın yadplanetli olmasına inandırdı?

| B | Nə üçün uşaqlar Leminin yadplanetli olduğunu gizlin saxladılar? Sizcə, Lemi haqda böyüklərin məlumatı olsa idi, onlar nə edərdilər?

| C | Uşaqların Aidə xalaya yalan danışmalarına münasibət bildirin.

| Ç | Yadplanetli Lemi hansı bacarıqlara sahibdir? Bu bacarıqlar mətndə hansı epizodlarda ortaya çıxır? Onlardan hansını telepatiya, hansını telekinez adlandırmaq olar?

| D | Mətndə hansı hadisələr sizə inandırıcı görünmədi?

• Yadda saxla •
ELMİ-FANTASTİK ƏSƏRLƏR
Elə əsərlər var ki, real həyatda rast gəlinməyən varlıq və hadisələr təsvir edilir: yadplanetlilər, zamanda səyahət və s. Lakin müəllif bu hadisələri elmi cəhətdən əsaslandırmağa çalışır. Beləliklə, oxucunu təsvir olunan hadisə və varlıqların mümkünlüyünə inandırır.
Belə əsərlər - elmi - fantastik əsər adlanır.

| E | Sizcə, Lemi Azərbaycan dilini necə öyrənmişdi? Aşağıdakı epizodu oxuyun, müəllifin fikirləri inandırıcıdırmı? Fikrinizi əsaslandırın.

Lemi Yerdə ilk dəfə yaşlı bir qadına rast gəlmişdi. Qadın onu öz daxmasına aparmış, qayğısına qalmışdı. Lemi əvvəlcə telepatiya bacarığından istifadə edərək qadının yaddaşındakı sözləri beyninə köçürmüşdü. Sonra onun fikirləri ilə nitqini uyğunlaşdıraraq bu dili öyrənə bilmişdi. Ayseldən aldığı izahlı lüğət də Lemiyə xeyli kömək etmişdi. Lemi kitabın səhifələrini nəzərdən keçirməklə söz ehtiyatını artırmış və Azərbaycan dilində rahat danışmağa başlamışdı.

| Ə | "Yaşılgözlü qız" əsərində təsvir olunan hansı qeyri-adi hadisələr gələcəkdə reallaşa bilər? Nümunəyə əsasən fantastik hadisələri müəyyən edin və gələcəklə bağlı ehtimallarınızı söyləyin.
Fantastika: | Lemi ilə qardaşı kosmik gəmidə planetlərin seyrinə çıxmışdı.
Ehtimal: | Daha mükəmməl kosmik gəmilər yaradılsa, kosmik səyahətlər hər kəs üçün əlçatan olar.