| • fəsil •
| 4 | TARİXDƏ İZ QOYAN QADINLAR

1 | A | Ssenari nədir? Ssenari yazarkən və yaxud oxuyarkən nələrə diqqət edirsiniz?

XURŞİDBANU NATƏVAN I hissə

Tiflis. Qafqaz canişininin malikanəsi. Xurşidbanu sükut içində ətrafı seyr edir. Knyaz Xasay iti addımlarla gəlib Xurşidbanunun qarşısında dayanır. Knyaz Xasay: Canişin cənabları indi buyurub sizi dinləyəcəklər, Banu bəyim. Xurşidbanu gülümsəyir. Knyaz Xasay: Mən sizin haqqınızda gözəl sözlər eşitmişəm. Bütün Azərbaycan sizinlə fəxr etməlidir. Xurşidbanu:Təşəkkür edirəm, knyaz. Ortayaşlı, yaraşıqlı bir adam olan canişin otağa daxil olur. Canişin: Xoş gəlmisiniz, Banu bəyim. Sizi gördüyümə çox şadam. Rica edirəm, əyləşin. Xurşidbanu və canişin əyləşirlər. Canişin: Sizin nəslinizə olan dərin hörmətimə əmin ola bilərsiniz, Banu bəyim. Əlbəttə, İbrahim xanın nəvəsinə, general Mehdiqulu xanın qızına hörmət hər kəsin borcudur. Eşitdiyimə görə, siz həm də gözəl şairsiniz. Xurşidbanu razılıq əlaməti olaraq gülümsəyir. Canişin: Mən azərbaycanlıların igidliyinə heyranam. Ancaq, təəssüf ki, belə cəsur xalqın yarısı sizdən ayrı düşüb. Xurşidbanu (kədərlə): Bu bizim faciəmizdir, knyaz. Qədim bir tarixi olan Azərbaycan xalqını iki yerə parçalayıb qardaşı qardaşdan ayırmaq ədalətli iş deyildir. Canişin söhbəti dəyişir. Canişin: Sizin Tiflisə təşrif buyurmağınızın səbəbi mənə məlumdur, Banu bəyim. Mən çalışıram, atanızdan qalan mülkün bir hissəsi sizə qaytarılsın. Xurşidbanu: Mən bütün mülklərimizin qaytarılmasını tələb edirəm, knyaz. |  |